钦定古今图书集成/理学汇编/学行典/第267卷 > 吴瑛
## 钦定古今图书集成/理学汇编/学行典/第267卷 > 吴瑛

按《宋史隐逸传》：“吴瑛，字德仁，蕲州蕲春人。以父龙图
阁学士遵路任，补太庙斋郎，监西京竹木务，签书淮
南判官，通判池州、黄州，知郴州，至虞部员外郎。治平
三年，官满如京师，年四十六，即上书请致仕。公卿大
夫知之者，相与出力挽留之，不听，皆叹服以为不可
及，相率赋诗饮饯于都门，遂归蕲。有田仅足自给，临”
溪筑室，种花酿酒，家事一付子弟。宾客至必饮，饮必
醉。或困卧花闲，客去亦不问。有臧否人物者，不酬一
语，但促奴益行酒。人莫不爱其乐易而敬其高。尝有
贵客过瑛，酒酣而歌，以乐器叩其头为节，客亦不以
为忤。视财物如粪土。妹婿辄取家财数十万贷人，不
能偿，瑛哀之曰：“是人有母，得无重忧？”召而焚其券。门
生为治田事历岁，忽谢去，曰：“闻有言某簿书为欺者，
谊不可留。”瑛命取前后文书示之，盖未尝发封也。盗
入室，觉而不言，且取其被，乃曰：“他物唯所欲，夜正寒，
幸舍吾被。”其直率旷达类此。哲宗朝有荐之者，召为
吏部郎中，就知蕲州，皆不起。崇宁三年感疾，即闭阁
谢医药，至垂绝不乱。卒年八十四。